钦定古今图书集成/理学汇编/学行典/第171卷 > 董朴
## 钦定古今图书集成/理学汇编/学行典/第171卷 > 董朴

按《元史董朴传》：“朴字太初，顺德人。自幼强记。比冠，师
事乐舜咨、刘道济，幡然有求道之志。至元十六年，用
提刑按察使荐，起家为陕西知法官。未几，以亲老归
养。寻召为太史院主事，复辞不赴。皇庆初，朴年已逾
八十，诏以翰林修撰致仕。延祐三年，无疾而终，年八
十有五。朴所为学，自六经及孔、孟微言，与凡先儒所”
以开端阐幽者，莫不研极其旨而会通之，故其心所
自得，往往有融贯之妙。其事亲孝，与人交，智愚贵贱，
一待以诚。或有犯之者，夷然不与之校。中山王结曰：
“朴之学，造诣既深，充养交至，其为人，清而通，和而介，
君子人也。”朴家近龙冈，学者因称之曰龙冈先生云。